
INLEIDING 


DAT  ’n  uitgewer  gevind  kan  word  om  ’n  serie  van 
boeke  oor  kuns  en  kunstenaars  te  open  is  merk' 
waardig  in  iedere  jong  land.  Dit  is  ’n  teken  dat  daar 
groot  belangstelling  bestaan  by  die  publiek  in  hierdie 
groot  kultuuruiting  van  ’n  volk.  Mag  ons  aanneem  dat 
die  Nasionale  Pers  van  Kaapstad  nie  in  die  duister  tas 
nie,  as  hulle  ook  nou  begin  om  ’n  serie  boeke  of  boekies 
oor  die  lewe  en  werk  van  Suid-Afrikaanse  kunstenaars 
te  versamel. 

Dit  is  ’n  groot  waagstuk  deurdat  die  opmaak  van 
dergelike  boekies  veel  onkoste  veroorsaak  en  die  belang' 
stelling  van  die  publiek  miskien  nog  te  kort  mag  skiet. 

Die  idee  is  om  met  Anton  van  Wouw  se  lewe  en 
werk  te  begin  en  dan  ’n  hele  serie  te  laat  volg  oor  ander 
beeldhouers,  skilders  en  argitekte  van  Suid'Afrika.  Die 
getal  van  beeldende  kunstenaars  in  Suid'Afrika  neem 
met  die  dag  toe  en  dit  is  hoog  tyd  dat  daar  meer 
onbaatsugtige  notisie  van  hulle  geneem  word:  want  is 
kuns  dan  nie  een  van  die  grootste  en  hoogste  uitinge 
van  ’n  volk  se  siel  nie?  Is  dit  dan  nie  dat  die  kultuur 


van  ’n  volk  sy  hoogtepunt  bereik  in  sy  godsdiens  en 
sy  kuns  nie? 

Dit  is  met  kuns  soos  met  liefde.  Om  ’n  definisie  te 
gee  is  byna  onmoontlik.  Ons  bespeur  net  die  teem 
woordigheid  daarvan  as  dit  werklik  voorhande  is,  en 
ons  hoop  dat  ons  in  hierdie  serie  reg  sal  soek  en  reg 
sal  tas. 

Die  idee  is  nie  om  volledige  lewensbeskrywings  van 
die  kunstenaars  te  gee  nie,  nog  minder  is  die  idee  om 
’n  inleiding  tot  kuns  of  die  volle  waardering  van  die 
kunswerke  onder  behandeling,  te  gee.  Slegs  ’n  kort 
inleiding  tot  elke  kunstenaar  en  dan  moet  afbeeldinge 
van  die  originele  werke  self  tot  die  leser  spreek.  Die 
hoofkenmerk  van  hierdie  serie  sal  dus  die  afbeeldinge 
van  kunswerke  wees. 

Graag  ontvang  die  redaksie  wenke  vir  verbetering 
vir  die  volgende  bundels. 


ANTON  VAN  WOUW 


NTON  VAN  WOUW  is  gebore  in  die 
jaar  1862  in  Driebergen,  Utrecht,  Hoh 
land.  Sy  vader  was  ’n  sekere  L.  A.  F.  H. 
van  Wouw,  sy  moeder  was  ’n  mej. 
Kerlen.  Die  vader  was  hoofonderwyser 
aan  ’n  skool  in  Rotterdam  en  het  volle 
belangstelling  in  die  opvoeding  van  sy 
seun  getoon,  maar  dit  is  einthk  van  sy 
moeder  dat  die  jonge  seun,  Anton,  die  liefde  ontwikkel 
het  vir  kuns.  Dit  is  sy  moeder  wat  in  sy  eerste  jeug  met 
prentjies  haar  seun  vermaak  het.  Meneer  Van  Wouw 
vertel  vandag  nog  met  groot  behae  hoe  hy  in  die  teen- 
woordigheid  van  sy  moeder  met  die  skêr  help  prentjies 
uitsny  het.  Maar  sy  vader  was  daarop  teë  dat  sy  seun 
’n  kunstenaar  mag  word;  sy  ideaal  was  dat  sy  seun 
sy  eie  voetstappe  moes  volg  en  ook  onderwyser  word. 
Toe  sy  vader  27  jaar  oud  was  het  hy  verhuis  van 
Driebergen  na  Rotterdam.  Toe  was  Anton  nog  slegs 
een  jaar  oud. 

Anton  was  ’n  heel  middelmatige  skolier  wat  die 

gewone  vakke  aangaan  maar  het  reeds  as  kind  aanleg 
getoon  vir  kuns,  tot  die  verdriet  van  sy  vader,  „want,” 
het  die  vader  gemeen,  „as  jy  kunstenaar  word  dan 
moet  jy  noodwendig  gebrek  ly,”  en  meneer  Van  Wouw 
beweer  vandag  na  ’n  sewentig  jaar  se  leeftyd:  „Ook 
had  hij  gelijk  gehad  ”  Maar  hy  het  dit  tog  deurgesit 
om  ten  minste  die  eerste  stappe  van  ’n  kunstenaar 
te  doen  by  ’n  stukadoor  in  Rotterdam  waar  hy  geleer 
het  om  gemaklik  modelle  te  maak  en  vaardig  te  word 
met  die  hou  van  klip. 

Veel  het  Anton  by  hierdie  stukadoor  geleer,  maar 
nie  alleen  van  sy  leermeester  nie,  ook  van  vriende  wat 
daar  verkeer  het.  Vir  tekening  het  hy  in  die  begin 
geen  besondere  aanleg  getoon  nie  maar  het  groot 
vordering  in  die  loop  van  tyd  gemaak.  Nog  vandag 
is  meneer  Van  Wouw  trots  op  hierdie  tydperk  van 
sy  lewe.  Die  tydperk  van  harde  werk  en  harde  studie. 
Ook  het  hy  die  Akademie  besoek  van  ses-  tot  tienuur 
in  die  aand,  en  dan  saans  na  tienuur  nog  harde  studie. 
*  * 

Maar  in  hierdie  tydperk  is  in  Suid-Afrika  ’n  nuwe 
staat  tot  grote  bloei  gekom  wat  nie  alleen  in  Suid- 

Afrika  groot  opskudding  verwek  het  nie  maar  ook  in 
oorsese  lande  en  veral  in  die  Dietse  lande. 

Die  Zuid  Afrikaansche  Republiek  is  met  een  sprong 
die  middelpunt  geword  van  spekulasie,  van  politieke 
intrigante  en  van  groot  hoop  vir  die  Dietse  volke.  Van 
heinde  en  ver  is  mense  heengestroom  na  Johannesburg 
en  Pretoria  om  hulle  geluk  te  soek  in  die  myne  en  in 
die  staatsdiens  van  hierdie  jong  land;  en  so  vind  ons 
dat  ook  die  vader  van  Anton  van  Wouw  omtrent  1882 
in  Bloemfontein  aankom,  en  later  na  Pretoria  gaan, 
waar  hy  ’n  verantwoordehke  betrekking  beklee  onder 
die  staatsekretaris,  dr.  Leyds. 

Anton  van  Wouw  was  toe  nog  geen  dertig  jaar 
oud  nie,  ’n  jong  seun  met  groot  ambisies  en  met  groot 
drome  vir  die  toekoms,  maar  in  Holland  was  dit  eng 
en  drukkend  en  met  verlange  het  hy  uitgekyk  na  ’n 
tyding  van  sy  vader  uit  Suid'Afrika,  totdat  hy  eendag 
vier  portretjies  van  tipiese  boere  te  sien  kry:  „Sapper- 
loot,  die  moeten  sterke  mensen  2,ijn,”  sê  Anton  van 
Wouw  by  homself.  Nadat  hy  verlof  gekry  het  van 
sy  vader,  is  Anton  dan,  sewe  jaar  na  sy  vader,  d.w.s. 
in  1889,  na  Suid-Afrika. 

Die  jong  man  van  nog  geen  dertig  jaar  nie,  vol 
lewensmoed  maar  nog  onbewus  van  sy  toekoms  in  ’n 
vreemde  land  soek  dan  werk  in  Pretoria.  ’n  Skilder 
soos  Frans  Oerder  kon  die  Staat  nog  gebruik.  Frans 
Oerder  het  werk  gekry  op  die  spoorweg  tussen 
Lourenco  Marques  en  Johannesburg.  Hy  moes  van 
die  dwarslêers  die  punte  wit  skilder.  Vir  Anton  van 
Wouw  was  daar  voorlopig  nog  geen  werk  wat  selfs 
enigsins  in  verband  met  sy  talent  en  sy  strewe  gestaan 
het  nie.  In  Pretoria  aangekom  het  hy  gelukkig  dan 
’n  aanstelling  gekry  in  ’n  geweerwinkel  deur  ’n  sekere 
mnr.  Miolee  gevoer.  ’n  Afdeling  van  hierdie  winkel 
se  werksaamhede  was  gewere  maak  en  repareer,  en  dit 
is  in  hierdie  branche  wat  die  jonge  Anton  hom  van 
groot  bate  getoon  het,  en  nogal  ’n  goeie  salaris  daarby: 
<£20  per  maand! 

Die  moeder  van  Anton  van  Wouw,  Helena  van 
Wouw-Kerlen,  is  met  hom  na  Suid-Afrika  gekom  maar 
sy  het  egter  slegs  ’n  jaar  hier  gebly  en  is  toe  terug 
na  Europa. 

Die  Pretoria  wat  ons  jonge  kunstenaar  in  1890 
gevind  het  was  ’n  klein  plattelandse  dorpie,  primitief 

in  alle  opsigte;  geen  elektriese  lig  nie,  aan  die  groot 
groen  strate  verlate  huisies  met  tipiese,  pragtige  boere- 
figure  onder  die  bome,  ’n  plattelandse  dorpie  wat  vir 
kuns  weinig  tyd  en  geen  geld  had  nie.  Landsake  het 
die  eerste  aandag  getrek  en  ook  tereg. 

Intussen  het  Anton  van  Wouw  pliggetrou  sy  werk 
nagekom  in  die  winkel  maar  saans  was  die  tyd  van 
studie,  van  teken  en  modeUeer,  want  diep  in  sy  hart 
was  hy  geen  besigheidsman  nie.  Was  hy  iets  veel 
groters?  Had  hy  die  groot  strewe  om  ’n  kunstenaar 
te  word,  ’n  skepper  van  ’n  groot  gedagte? 

Reeds  in  hierdie  tyd  staar  vir  hom  in  die  oë  as  die 
simbool  van  krag,  die  simbool  van  hoogste  patriotisme, 
die  grootste  Afrikaner,  Paul  Kruger. 

Sy  eerste  werk  in  Suid-Afrika  is  dan  ook  nie  die 
van  ’n  beeldhouer  nie  maar  wel  van  ’n  skilder.  Meneer 
Bourke,  toe  reeds  ’n  aansienhke  persoon  in  Pretoria, 
het  hom  opdrag  gegee  om  die  mure  van  ’n  groot  kamer 
vir  die  bedrag  van  £250  te  dekoreer.  Verder  het  mnr. 
Bourke  groot  belangstelling  getoon  in  die  jong  kunste- 
naar  deur  ’n  skilderstuk  van  hom,  die  Apiesrivier,  aan 
te  koop  en  aan  die  stadsraad  as  geskenk  aan  te  bied. 

Hierdie  skilderstuk  is  vandag  nog  in  die  stadsraadsaal 
in  Pretoria  te  sien.  En  so  het  Anton  van  Wouw  se 
eerste  werk  in  Suid-Afrika  erg  van  sy  later  werk  verskil, 
deurdat  hy  meer  toegang  gevind  het  deur  sy  skilder' 
werk  as  deur  sy  beeldhouwerk. 

Toe  hy  klaar  met  die  opdrag  van  Bourke  was  het 
hy  ten  laaste  ’n  publieke  werk  kon  doen.  Hom  is 
opgedra  om  ’n  wapen  van  die  Transvaalse  Republiek 
te  maak  wat  in  die  raadshuis  opgestel  is.  Gedurende 
die  Anglo-Boere'Oorlog  is  dit  dan  in  opdrag  van  Lord 
Roberts  weer  uitgekap  geword.  Dit  was  alles  te  min 
om  ons  jong  kunstenaar  goed  in  die  lewe  te  hou  en  ’n 
uiting  te  laat  gee  aan  die  ontwikkeling  van  sy  kuns 
en  so  was  hy  verplig  om  tekenklasse  te  gee  aan  die 
Meisiesskool  te  Pretoria  en  die  Gymnasium  waar  mnr. 
Wagner  hoof  was.  Ook  het  hy  terselfdertyd  privaat- 
tekenklasse  gegee,  onder  ander  aan  wyle  regter  Gey 
van  Pittius.  Dit  was  in  hierdie  drukke  tyd  dat  hy  kennis 
gemaak  het  met  die  suster  van  Jan  CelHers  van 
wie  hy  dan  later  ’n  borsbeeld  gemaak  het.  Dit 
was  ook  deur  Jan  Celliers  dat  Anton  sy  eerste 
vrou  gevind  het,  toe  hy  reeds  dertig  jaar  oud  was.  Die 
6 


geluk  egter  was  erg  kort,  het  slegs  ’n  twee  jaar  geduur 
en  in  Rome  is  sy  toe  dood,  na  ’n  bitter  lyding  aan 
longontsteking.  As  gevolg  van  hierdie  huwehk  had 
hy  twee  kinders,  die  oudste  waarvan  groot  aanleg  vir 
kuns  toon. 

Dit  was  kort  voor  die  groot  Anglo'Boere'Oorlog  dat 
die  eerste  geleentheid  gekom  het  vir  die  jong  kunstenaar. 
Sammy  Marks  het  ’n  £10,000  geskenk  aan  die  Trans' 
vaal  om  ’n  monument  op  te  rig  vir  die  President.  ’n 
Advertensie  het  in  die  koerant  verskyn  van  hierdie 
£l0,000'monument.  Toe  Anton  van  Wouw  hierdie 
advertensie  sien  was  hy  oortuig  daarvan  dat  ten  laaste 
sy  groot  kans  gekom  het.  Dit  was  in  hierdie  tydperk 
dat  hy  reeds  ’n  ateljee  besit  het  in  ’n  huis  aan  die  hoek 
van  Schubart'  en  Pretoriusstraat.  Haastig  het  hy  ’n 
sketsmodel  in  sy  ateljee  gemaak,  fynafgewerk  en 
sprekend,  en  toe  het  hy  dit  goed  gevind  om  uitnodigings 
te  stuur  aan  die  verskillende  volksraadslede  wat  belang 
mag  stel  in  hierdie  model.  ’n  Afvaardiging  van  sekere 
volksraadslede  met  A.  D.  W.  Wolmarans  as  hoof 
daarvan  het  dan  sy  ateljee  kom  besoek  en  die  werk 
uitstekend  gevind.  Ons  mag  hier  aanhaal  hoe  onkundig 

ons  volk  nog  in  díe  tyd  was  deurdat  een  van  die  groot 
objeksies  teen  hierdie  werk  was:  „Meneer  Van  Wouw, 
dit  is  pragtig,  dit  is  ons  president,  maar  is  die  monument 
dan  nie  te  klein  vir  Kerkplein  nie?” 

Dadelik  het  ’n  samespreking  plaasgevind  tussen 
president  Kruger,  Sammy  Marks  en  die  kunstenaar, 
dog  ook  dr.  Leyds  het  ’n  groot  rol  in  hierdie  onder- 
handehnge  moes  speel.  Ten  slotte,  was  dr.  Leyds  nie 
een  van  die  weinige  wat  ’n  diepe  insig  in  hierdie  saak 
had  en  ook  die  groot  invloed  van  ’n  volksmonument 
en  die  inspirasie  van  kuns  geken  het  nie?  Die  president, 
dit  wou  Van  Wouw  graag  maak,  maar  die  boerefigure, 
ja,  daarvoor  het  hy  byna  nog  meer  gevoel,  en  in  tien 
minute  se  tyd  is  ’n  kontrak  opgetrek  en  geteken  geword 
waardeur  meneer  Van  Wouw  die  opdrag  gekry  het  om 
teen  ’n  betaling  van  £40  per  maand  in  een  jaar  president 
Kruger  met  die  boerefigure  te  maak. 

Miskien  was  £40  per  maand  ’n  belaglik  klein  beloning 
vir  so  ’n  reusewerk  maar  ons  moet  nie  vergeet  nie  dat 
dit  feitlik  die  eerste  groot  publieke  standbeeld  was  wat 
die  jonge  Republiek  opgerig  het  en  ons  moet  nie  vergeet 
nie  dat  dit  die  eerste  groot  publieke  opdrag  was  wat 

die  jong  kunstenaar  ontvang  het,  en  Anton  van  Wouw 
sê  self:  „Ik  leefde  z,oals  een  prins,  kon  eten  en  drinken 
Zioals  ik  wou,”  en  daarby  had  hy  die  geleentheid  om 
na  Italië  te  gaan  en  in  Italië  kon  hy  groot  inspirasie 
verwag  en  veel  kennis  opdoen. 

Reeds  by  die  begin  het  dit  geblyk  hoe  onmoontlik 
dit  was  om  in  ’n  enkele  jaar  hierdie  geweldige  werk  te 
voltooi.  Korrespondensie  het  plaasgevind  tussen  hom 
en  dr.  Leyds,  die  gevolg  waarvan  was  dat  sy  kontrak 
verleng  geword  is  tot  drie  jaar. 

Natuurlik  het  Van  Wouw  hom  eers  aan  studie  gewy 
toe  hy  in  Rome  aangekom  het  en  veral  het  die  kunsskatte 
van  die  Vatikaan  hom  getref  en  het  dit  hom  inspireer 
tot  sy  groot  werk.  Sy  grootste  moeihkheid  was  egter 
dat  die  sentrale  figuur,  die  President,  geweier  het  om 
te  poseer.  Die  President  was  van  mening  dat  soiets 
opspraak  sou  verwek  in  die  Transvaal,  dat  soiets  ’n 
soort  selfverhefhng  sou  beteken  en  Anton  van  Wouw 
moes  maar  uit  sy  eie  hoof  en  van  portrette  die  Presi' 
dent  in  brons  omskep. 

Drie  jaar  lank  het  Van  Wouw  aan  hierdie  reuse' 
monument  gewerk.  Onder  alle  moontlike  vreemde 

invloede  het  hy  in  hierdie  tydperk  gestaan  maar  die 
hele  tydperk  is  hy  tog  homself  gebly,  streng  aan  sy 
tradisies  en  streng  en  trou  aan  sy  kunsopvatting.  Want 
Van  Wouw  glo  dat  dit  die  doel  van  kuns  is  om  die 
lelike  te  vermooi  en  die  mooie  in  vorm  weer  te  gee. 
Uitgestrekte  arms,  onnodige  bewegings,  onrustige 
gewere,  al  dit  moes  by  die  werk  van  Anton  van  Wouw 
ontbreek.  ’n  Groot  kalmte,  rus  in  alle  opsig,  skoonheid 
van  vorm,  dit  was  die  sentrale  gedagte  van  die  skepping 
van  hierdie  werk. 

Toe  hy  dan  die  vier  boerefigure  en  die  reliefs,  en 
laaste,  Paul  Kruger,  in  klei  geskep  het,  het  die  goed' 
bekende  gieter,  Bruno,  die  werk  in  brons  in  Rome 
gegiet.  Die  groot  Duitse  kunskolonie  in  Rome  het 
die  werk  besoek,  interessant  gevind,  maar  ook  veel 
kritiek  uitgeoefen.  Die  grootste  kritiek  het  miskien  die 
pluiskeil  gegeld,  maar  so  het  Anton  van  Wouw  Paul 
Kruger  geken,  statig  en  fors  met  ’n  pluiskeil  op  die 
kop  en  so  wou  hy  hom  dan  ook  aan  die  Afrikanervolk 
skenk. 

Die  ItaHaners  het  ook  die  werk  in  die  ateljee  en  by 
die  gietery  van  Bruno  besoek,  en  het  dit  „magnifiek” 
gevind. 

Die  sketsmodel  van  hierdie  Krugermonument  staan 
vandag  in  die  Randklub  in  Johannesburg. 

Veertien  dae  voor  die  uitbreek  van  die  worstelstryd 
in  Suid'Afrika  is  Van  Wouw  terug  in  Pretoria,  en 
sy  eerste  stappe  is  na  die  president: 

„Móre  President,  ek  is  Van  Wouw.” 

„Ja  ek  sien  dit.” 

„President,  ek  kom  om  te  hoor  wat  van  die  stand' 
beeld.” 

„Wag  tot  die  oorlog  oor  is.” 

En  daar  het  verder  niks  gebeur  nie.  Drie  jaar  lank 
het  die  oorlog  gewoed  in  Suid-Afrika  en  reeds  lank 
voor  die  end  was  dit  duidelik  dat  die  boerebevolking 
die  onderspit  gaan  delf.  Sammy  Marks  was  een  van 
die  eerste  om  dit  op  te  let  en  soos  ’n  goeie  besigheids' 
man  het  hy  gou  sy  liefde  oorgeplaas  na  die  oorwin' 
nende  party.  Hy  het  dus  die  monument  nog  ’n  keer 
geskenk,  en  wel  hierdie  keer  aan  lord  Kitchener.  Ons 
kunstenaar  was  woedend  kwaad  daaroor,  want,  was 
hierdie  geskenk  dan  nie  aan  die  Transvaalse  volk  gegee 
nie?  Het  die  kunstenaar  nie  drie  jaar  lank  gelewe,  enkel 
vir  die  doel  om  iets  te  skep  wat  ’n  inspirasie  kon  wees 

vir  die  hele  boerebevolking  nie?  Sy  opvatting  was  dat 
Lord  Roberts  en  Lord  Kitchener  en  die  Engelsman  die 
land  tog  weer  sal  verlaat,  maar  Kruger  sal  voortleef 
in  die  harte  van  sy  hele  volk  en  Kruger  sal  die  simbool 
word  van  dit  wat  die  hoogste  is  in  die  boere  in  die 
Transvaal.  Roberts,  ten  slotte,  was  vir  hom  slegs  ’n 
soldaat,  maar  Kruger  was  meer  as  ’n  soldaat,  meer  as 
’n  diplomaat,  hy  was  die  sinnebeeld  van  patriotisme. 

Maar  die  oorwinnaar  het  sy  mag  gebreek  en  die  vier 
boere  met  die  Reliefs  is  met  lord  Kitchener  na  Enge- 
land.  Twee  daarvan  is  opgestel  geword  in  Chatham, 
een  in  die  tuin  van  lord  Kitchener,  Rosebury,  en  een 
by  lord  Roberts. 

Met  groot  moeite,  veral  deur  die  toedoen  van  Lady 
Philips  is  hierdie  werke  terug  na  Suid'Afrika  gekom. 
’n  Paar  jaar  lank  moes  die  werke  nog  op  Pretoriastasie 
lê  en  in  1925  is  hierdie  werk,  dan,  toe  Anton  van 
Wouw  reeds  ’n  ou  man  was,  toe  die  Republiek  van 
die  Transvaal  reeds  iets  van  die  verlede  was  en  toe 
die  Afrikanervolk  weer  groot  inspirasie  nodig  had, 
onder  blyke  van  die  grootste  belangstelling  opgerig  voor 
die  stasie  op  Stasieplein.  Duisende  mense  het  uit 

die  hele  Suid'Afrika  hierdie  plegtigheid  bygewoon. 

En  nou  staan  ons  voor  die  groot  vraag:  Hoe  moet 
ons  hierdie  werk  van  Van  Wouw  beoordeel?  Mag  ons 
dit  beoordeel  slegs  as  ’n  volksmonument  of  moet  ons 
dit  ook  beoordeel  van  die  reine  kunsstandpunt?  Volks^ 
monument  is  die  PauhKruger-Standbeeld  geword  in  die 
beste  sin  van  die  woord.  Iedere  jaar  skaar  duisende 
mense  sig  op  die  lOde  Oktober  om  hierdie  monument 
en  iedere  jaar  spreek  hierdie  reusefiguur  tot  die 
duisende.  Die  monument  is  diep  in  die  hart  van  die 
volk  gesink  en  dit  is  reeds  iets  heiligs  geword,  en  iedere 
jaar  sien  ons  nog  die  reeds  oud-geworde  kunstenaar 
voor  die  monument  staan  en  as  daar  ’n  persoon  is  wat 
diep  aangedaan  voel  dan  is  dit  Van  Wouw.  Sy  eerste 
groot  werk,  sy  grootste  in  die  Transvaal  en  wat  tog 
nog  nie  opgerig  is  na  sy  sin  nie.  Want  die  voetstuk 
is  smaakloos  en  te  laag.  As  volksmonument  staan  Paul 
Kruger  daar  as  een  van  die  grootste  werke  van  Suid- 
Afrika.  Want  ’n  patriot  wou  Van  Wouw  vir  ons 
voorstel,  en  dit  het  hy  gedoen.  ’n  Inspirasie  wou  hy 
wees  vir  die  hele  volk  en  tot  in  lengte  van  dae  sal  dit 
nog  so  wees.  Die  grootste  in  die  Boerevolk  wou  hy 

simboliseer;  dapperheid  en  getrouheid.  Dit  alles  is  tot 
simbool  geword  in  hierdie  monument,  en  so  sal  dit  nog 
tot  ons  spreek  die  eeue  deur. 

Maar  as  kunswerk  is  daar  veel  te  kritiseer.  Was 
dit  nodig  die  President  in  sy  swakste  ou  dae  ons  voor 
te  stel?  Is  die  pluiskeil  dan  nie  werklik  iets  so  barbaars 
lelik  dat  dit  iedere  beeldhouwerk  moet  bederwe  nie? 
Is  die  houding  van  die  President  nie  iets  te  swak  nie? 
En  is  die  konsepsie  van  die  hele  werk  van  die  President, 
ook  van  die  boereíigure  en  die  reliefs,  nie  erg  kom 
vensioneel  nie? 

*  * 

Dit  is  miskien  goed  van  pas  dat  ons  onmiddellik  na 
die  bespreking  van  die  PauhKruger"Monument  die 
tweede  groot  publieke  werk  van  Anton  van  Wouw 
hier  noem:  die  Vrouemonument  in  Bloemfontein. 

Ons  kunstenaar  is  van  mening  dat  hierdie  werk  nie 
by  sy  Paul-Kruger-Monument  haal  nie.  Dit  is  twyfel- 
agtig  of  die  volk  van  Suid-Afrika  saam  met  hom  dink, 
want  dit  is  tog  waar  dat  ’n  tragedie,  iets  oorweldigend 
droefs,  veel  dieper  tot  die  hart  van  iedere  wese  spreek. 
En  of  dit  nou  ’n  vriend  of  ’n  vyand  is,  niemand  verlaat 

die  kop  by  Bloemfontein,  wat  nie  ’n  traan  afvee  nie, 
of  dit  nou  ’n  Boer  is  of  ’n  Engelsman. 

Paul  Kruger  is  die  simbool  geword  van  krag  en  van 
vaderlandsliefde:  die  „Ubermensch”  van  die  Boere, 
maar  die  Vrouemonument  is  die  teken  van  die  grootste 
smart  van  die  Boerevolk  en  hoewel  daar  tog  ook  moed 
by  een  van  die  íigure  bespeur  kan  word,  is  die  grond- 
motief  daarvan  moedeloosheid,  droefheid  en  lye.  Maar 
alles  van  die  hoogste  karakter,  ’n  berustende  droefheid: 
„God  het  gegee  en  God  het  geneem.” 

Die  idee  om  die  lye  en  smart  van  ons  Boerevrou  so 
vir  ons  Boerevolk  in  khp  en  brons  te  verewig,  is  uit- 
gegaan  van  president  Steyn,  en  Van  Wouw  praat  met 
die  hoogste  lof  en  eerbied  as  hy  van  die  groot  liefde 
van  die  President  van  die  Vrystaat  praat.  Die  besiehng 
is  van  hom  uitgegaan  maar  van  kuns  sê  die  President, 
had  hy  geen  verstand  nie  en  laat  hy  dit  aan  die  kuns- 
tenaar  oor.  Hierdie  werk  wat  in  1912  opgerig  is,  het 
’n  £12,000  gekos  en  is  ook  in  Italië  deur  Van  Wouw 
gemaak,  waar  hy  die  voorreg  had  om  in  die  ateljee 
van  Canova  te  werk. 

Ook  Van  Wouw  erken  dat  sy  hoofdoel  by  die 

skepping  van  hierdie  monument  was  iets  regs  treurigs, 
iets  erg  tragies  voor  te  stel:  „Ik  wou  dit  nog  treuriger 
.maken.” 

Die  een  vrou  met  die  kind  kyk  uit  na  die  ver  vlaktes 
van  die  Vrystaat  en  waarheen  sy  kyk  weet  niemand 
nie.  Dit  is  of  alle  moed  en  alle  vertroue  in  die  toekoms 
verlore  is.  Die  Afrikaanse  volk  is  ondergegaan  en  sy 
is  die  enigste  oorgeblewene. 

Die  droefheid  het  haar  oorweldig  en  dit  is  ene 
wanhoop  geword  maar  die  tweede  vrou  staan  wakker 
daarby  en  met  ’n  gevoel  van  groot  droefheid  kyk  sy 
ook  in  die  verre  toekoms,  maar  vol  vertroue  dat  die 
Afrikaanse  volk  weer  sal  herleef  en  weer  tot  ’n  groot' 
heid  sal  ontwikkel.  Maar  bo  alles  rys  die  groot  simbool 
van  vertroue  in  God,  die  Obelisk  wat  na  die  bloue 
hemel  wys.  Die  werklike  diepere  betekenis  van  hierdie 
monument  lê  in  die  konsepsie  van  die  kunstenaar:  hoop 
en  vertroue,  nieteenstaande  die  tragedie  van  ondergang. 

Die  argitek  wat  met  Anton  van  Wouw  saamgewerk 
het  was  mnr.  Soff.  Vir  hierdie  werk  was  daar  in  die 
veertig  kompeterende  insendings. 

Hierdie  twee  werke  is  die  grootste  wat  Anton  van 

Wouw  aan  Suid-Afrika  geskenk  het,  en  dit  sal  sekerlik 
die  twee  werke  wees  wat  in  die  toekoms  tot  iedere  lid 
van  die  Afrikaanse  volk  sal  spreek,  die  van  president 
Kruger,  omdat  die  volk  reeds  ’n  groot  sentiment  daarom 
gebou  het,  en  die  Vrouemonument,  omdat  dit  in  sigself 
’n  sentiment  besit,  die  tragedie  van  die  Afrikaanse  volk. 
En  mag  ook  ’n  Bernard  Shaw  of  ’n  Conan  Doyle 
smalende  woorde  gebruik  oor  die  Afrikaanse  volk  of 
oor  hierdie  monumente,  dit  sal  vir  ons  ten  minste  die 
gevoel  van  patriotisme  of  liefde  vir  ons  verlede  wakker 
hou. 

Die  ander  groot  openbare  werke  van  mnr.  Van 
Wouw  dra  heeltemal  ’n  ander  karakter.  Dit  is  almal 
werke  wat  in  opdrag  gedaan  is,  en  dit  kom  soms  voor 
of  die  volle  liefde  van  ons  kunstenaar  nie  aan  hierdie 
publieke  werke  geskenk  is  nie. 

Hulle  is  fyn  afgewerk,  volkome  getrou  na  die  natuur, 
maar  die  persone  wat  voorgestel  word  is  dikwels  sonder 
siel  en  sonder  inspirasie.  Daar  is  dan  vereers  die 
President'SteymStandbeeld  in  Bloemfontein  wat  veral 
tot  die  eer  strek  van  die  jong  Afrikaanse  studente  wat 
lid  is  van  die  Afrikaanse-Studente'Bond  en  wat  groten- 

deels  verantwoordelik  is  vir  die  bymekaarbring  van  ’n 
groot  som  om  hierdie  standbeeld  te  laat  maak.  Ook 
hierdie  monument  wat  vandag  voor  die  Grey'Univer' 
siteitskollege  in  Bloemfontein  staan,  is  in  Italië  gegiet. 
’n  Werk  wat  egter  myle  ver  agter  die  Vrouemonument 
staan  en  wat  sekerlik  nie  soveel  inspirasie  besit  as  die 
Pretoriase  monument  nie.  Tog  had  juis  Anton  van 
Wouw  ’n  groot  liefde  en  agting  vir  hierdie  volksleier. 

Die  ,  ,OnzeJ an”-Standbeeld  in  Kaapstad  staan  op 
Kerkplein  naby  die  sentrale  versamelplek  vir  die 
Afrikaner  in  Kaapstad,  by  die  Koffiehuis.  En  iedereen 
wat  die  Koffiehuis  besoek  moet  noodgedronge  hierdie 
volksleier  in  brons  raaksien,  met  sy  hande  agter  sy  rug, 
’n  onartistieke  baadjie,  met  ’n  kenmerkende  houding, 
glad  nie  juis  ’n  mooie  nie,  styf  en  korrek,  waar  hy  die 
woorde  uitspreek:  „Is  dit  ons  ernst?”  Iedereen  wat 
„Onz;e  Jan”  ken  beweer  dat  die  gelykenis  sprekend  is, 
en  as  sulks  staan  „Onz;e  Jan”  in  Kaapstad  voor  ons: 
nie  as  ’n  strelende  kunswerk  nie,  maar  as  ’n  „Onz,e 
Jan”  soos  ons  hom  in  sy  lewe,  in  sy  werk  en  veral  in 
sy  publieke  optrede  geken  het. 

Daar  is  in  Kaapstad  ook  genl.  Lukin,  wat  Anton 

van  Wouw  opgerig  het  in  die  Botaniese  tuine  met  die 
heerlikste  omgewing  denkbaar  in  Suid-Afrika,  maar  dit 
is  tog  of  hierdie  figuur  in  kakie  hom  ontuis  voel  tussen 
so  ’n  mooie  omgewing  —  dit  is  of  kakie  hom  ten  slotte 
nie  verleen  tot  inspirasie  vir  ons  kunstenaar  nie. 

Genl.  Botha  se  monument  staan  voor  die  Tegniese 
Kollege  in  Durban  maar  nie  soos  ons  hom  in  die  laaste 
jare  geken  het  nie.  ’n  Generaal  in  die  diens  van  die 
Empire,  ook  in  kakie  gekleed,  trots  in  die  diens  vir  ’n 
vreemde  gewelddoener,  trots  in  die  diens  van  die  vyand 
van  sy  eie  Afrikanervolk,  en  trots  op  sy  kakiekleding. 
Nie  so  het  Anton  van  Wouw  genl.  Botha  in  brons  laat 
giet  nie:  „Want  2100  heb  ik  hem  niet  gekend.”  As 
Boeregeneraal,  as  oorwinnaar  van  Colenso,  as  die  held 
van  die  Boere-oorlog  staan  genl.  Botha  in  die  mees 
Engelse  stad  van  Suid-Afrika:  „Want  2,00  heb  ik  hem 
gekend.” 

In  ag  kerke  in  Suid-Afrika  hang  plaques  van  genl. 
Lukin  as  nagedagtenis  aan  hierdie  groot  generaal,  die 
hoof  van  die  Suid-Afrikaanse  magte  oorsee  gedurende 
die  groot  wêreldoorlog,  werke  veel  intiemer,  met  meer 
gevoel  as  die  kakiestandbeeld  in  Kaapstad. 

*  * 

Aan  portrette  van  bekende  persone  is  die  volgende 
te  noem:  genl.  Delarey,  van  wie  Van  Wouw  twee 
aparte  borsbeelde  gemaak  het,  met  ’n  groot  liefde,  want 
genl.  Delarey  is  een  van  die  persone  wat  Van  Wouw 
geïnspireer  het,  en  hom  gebring  het  tot  die  groot 
karaktertrek  van  die  Afrikaner,  wat  hom  reeds  in 
Holland  getref  het,  sy  vaderlandsliefde.  Hierdie  twee 
bronsbeeldjies  is  klein  in  formaat  en  het  nog  weinig 
pubHeke  erkenning  ontvang.  Veel  geweldiger  is  die 
borsbeeld  van  genl.  De  Wet.  Dit  is  een  van  die  groot 
wense  van  mnr.  Van  Wouw  dat  hy  nog  voor  sy  dood 
’n  opdrag  kry  genl.  De  Wet  te  skep  in  brons  soos 
hy  hom  voorstel:  voorvegter  vir  vryheid,  voorvegter 
vir  die  ideale  van  die  Boerevolk.  As  Wilhelm  Tell  sou 
hy  hom  aan  die  Afrikaanse  volk  wil  voorstel;  en  so 
staan  reeds  in  die  ateljee  in  Johannesburg  ’n  reusebors- 
beeld  van  ons  Generaal:  wreed  in  sy  vasberadenheid, 
maar  groot  in  sy  patriotisme,  ’n  ware  volksman.  Een 
van  die  groot  werke  van  Anton  van  Wouw.  Mag 
spoedig  geld  en  geleentheid  gevind  word  om  ons  reeds 
oue  kunstenaar  opdrag  te  gee  hierdie  werk  te  voltooi; 
want  dit  sal  ’n  groot  verhes  wees  as  juis  Anton 

van  Wouw  nie  hierdie  werk  mag  klaar  maak  nie. 

Jopie  Fourie  is  deur  ons  kunstenaar  gemaak  geword, 
reeds  na  sy  dood  egter,  toe  Jopie  Fourie  reeds  een  van 
ons  tragiese  helde  in  ons  geskiedenis  was.  Toe  die 
polisie  uitvind  dat  Van  Wouw  besig  was  met  hierdie 
werk  wou  hulle  ingryp  en  beslag  lê  op  die  relief,  maar 
die  werk  van  Anton  van  Wouw  is  deurgaans  so  ont' 
bloot  van  alle  haat;  ’n  hefde  vir  ’n  persoon,  en  ’n  liefde 
vir  ’n  volk  straal  uit  al  sy  werk,  en  so  moes  hulle 
hom  ook  hier  in  vrede  laat. 

President  Kruger  is  ook  in  verdere  klein  beeldjies 
behandel  deur  Anton  van  Wouw.  Daar  is  die  bekende 
borsbeeld  van  hom,  maar  daar  is  veral  die  pragtige 
werk:  President  Kruger  in  Ballingskap.  Die  Johan- 
nesburgse  Kunsgalery  is  die  trotse  besitter  van  ’n  kopie 
van  laasgenoemde  werk.  Dit  is  een  van  die  mees  aan' 
grypende  van  die  kleiner  werke  van  Van  Wouw: 
President  Kruger  is  weg  van  sy  volk  en  sy  land,  en  is 
bewus  daarvan  dat  sy  volk  sy  vryheid  reeds  verloor 
het,  en  nou  sit  hy  in  ’n  groot  leuningstoel  in  diepe 
oorpeinsing  met  Gods  Woord  op  sy  skoot.  Dit  is  of 
die  President  heeltemal  moedeloos  is,  en  of  die  swakheid 

van  ouderdom  en  teleurstelling  hom  energieloos  maak, 
en  sy  ouderdom  nog  meer  beklemtoon.  Dit  is  of  die 
eensaamheid  om  ons  President  heers.  Dit  is  een  van 
die  heiligste  werke  van  Anton  van  Wouw,  en  een  van 
die  werke  wat  iedere  Afrikaner  behoort  gesien  te  hê. 

Ook  van  genl.  Botha  bestaan  ’n  borsbeeld  deur  Anton 
van  Wouw,  ook  van  genl.  Hertzog. 

’n  Besonder  mooi  standbeeldjie  van  ou  meneer 
Lehman  bestaan  ook,  tipies  in  sy  houding  en  uitdruk' 
king. 

Die  NederduitS'Gereformeerde  Kerke  het  reeds  veel 
monumente  laat  oprig  in  Suid-Afrika.  Ongelukkig  is 
die  grootste  getal  monstrositeite  van  onartistisiteit  en 
lehkheid.  Die  Kalvinisme  in  Suid-Afrika  is  sekerlik  nie 
verantwoordelik,  deur  middel  van  sy  kerkgeboue,  vir 
groot  kunswerke  nie,  veral  wat  die  meer  moderne  aan- 
gaan.  Nog  minder  verantwoordelik  vir  groot  beeld- 
houwerk. 

Daar  is  in  Wellington  een  van  die  verfoeilikste 
werke  van  ’n  groot  man,  dr.  Andrew  Murray,  geplaas, 
direk  aan  die  hoofstraat  en  voor  die  kerk.  ’n  Werk 
wat  selfs  geen  gelykenis  besit  van  hierdie  groot  kerkman 

nie.  Nog  erger  egter  is  die  aborsie  wat  in  Kaapstad 
op  Kerkplein  direk  naas  die  Groot  Kerk  staan,  wat  ook 
dr.  Andrew  Murray  moet  voorstel.  En  om  te  dink  dat 
hierdie  werk  verkies  is  uit  ’n  groot  getal  van  insendinge, 
en  om  te  dink  dat  die  pragtige  werk  van  Anton  van 
Wouw,  stralend  in  sy  eenvoud,  bewend  in  sy  senu^ 
agtige  houding,  vol  lewe,  een  van  die  trotsste  en  beste 
werke  van  ons  kunstenaar  verwerp  is  by  hierdie  keuse, 
is  ons  onverstaanbaar.  En  so  staan  hierdie  Andrew 
Murray  in  gips,  nog  in  die  ateljee  te  wag  op  die  kerk- 
raad  wat  verstandig  genoeg  sal  wees  om  ’n  reine  kuns- 
werk,  wat  die  siel  van  ’n  groot  Godsman  interpreteer, 
te  bestel. 

Een  van  die  mooi  karaktertrekke  van  Anton  van 
Wouw  is  dat  hy  soveel  belanggestel  het  in  sommige 
van  ons  jong  kunstenaars  wat  toe  probeer  het  vorentoe 
te  kom;  so  in  die  jonge  Pierneef,  Fanie  Eloíf  en  veral 
Gordon  Leith.  Nie  alleen  het  hy  hulle  aangemoedig  in 
hulle  werk  nie,  maar  ook  daadwerklik  gehelp  deur 
leiding  te  gee  aan  hulle.  Veral  Gordon  Leith  het  die 
groot  waardering  en  liefde  van  ons  kunstenaar  geniet. 
Hy  beskou  ook  hierdie  argitek  as  een  van  ons  aller- 

bekwaamste,  en  dit  is  ’n  genot  om  te  hoor  hoe  ’n  oue 
kunstenaar,  wat  reeds  alle  eer  verwerf  het  wat  hy 
moontlik  kon  ontvang,  oor  die  jonge  argitek  praat. 

Van  Gordon  Leith  het  Anton  van  Wouw  dan  ook 
’n  besonder  mooi  werk  geskep  waar  hy  as  seun  by 
ons  kunstenaar  te  leer  gaan. 

Daar  bestaan  ook  ’n  paar  vroueportrette  deur  Anton 
van  Wouw.  Daar  is  by  voorbeeld  die  aangrypende 
portret  van  mev.  Pyper:  vasberadenheid  op  haar  hele 
gesig,  veral  by  haar  lippe.  Want  hierdie  portret  is 
meer  as  ’n  portret;  dit  moes  vir  die  kunstenaar  die 
Voortrekkervrou  voorstel,  en  as  sulks  interessant,  omdat 
Van  Wouw  so  weinig  afwyk  van  die  natuur.  Die 
natuur  is  so  vol  skoonheid,  so  vol  van  inspirasie,  dat  vir 
Van  Wouw  ’n  nabootsing  van  die  natuur  reeds  oor- 
vloedig  genoeg  is  vir  die  kunstenaarsiel.  Maar  by  mev. 
Pyper  het  hy  tog  ’n  nuwe  element  ingebring;  sy  kuns 
dien  as  simbool! 

’n  Portret  bestaan  ook  van  die  dogter  van  advokaat 
Hjalmar  Reitz  van  Pretoria.  Ook  ’n  heel  interessante 
vrouestudie:  „Die  Flapper.” 

Die  werk  wat  aan  Van  Wouw  miskien  die  grootste 

bekendheid  in  Suid'Afrika  gegee  het,  is  sy  NatureUe' 
studies.  Hoe  merkwaardig  is  dit  tog  dat  al  ons  beeh 
dende  kunstenaars  wat  hulle  besig  hou  met  die  mens 
juis  soveel  aandag  moet  skenk  aan  die  naturel.  Miskien 
moet  ons  hier  ’n  uitsondering  maak  op  ’n  paar  soos 
by  voorbeeld  mnr.  Edward  Roworth,  maar  Maggie 
Loubser,  Irma  Stern  en  Kottler  en  Anton  van  Wouw 
vind  hulle  almal  aangetrek  na  die  wonderlike  liggaams- 
bou  en  kleur  van  die  natuurkinders  van  Suid-Afrika, 
en  so  is  van  die  mooiste  werke  van  Van  Wouw,  sy 
Kaffers  wat  hy  gewoonlik  in  die  mooiste  tydperk  van 
hulle  lewe  behandel  —  by  hulle  werk. 

Daar  is  ’n  groot  versameling  aan  die  Johannesburgse 
Kunsgalery  waar  ons  ’n  mooi  oorsig  kry  oor  die  beste 
werke  van  hierdie  tipe,  die  mees  opvallende  is  seker 
daar  waar  die  Kaffers  in  die  myne  werk,  waar  die 
wonderlike  anatomiese  kennis  van  ons  kunstenaar  te 
voorskyn  kom  en  sy  liefde  vir  mooi  vorm  volle  uiting 
vind.  Hier  sien  ons  hoe  mnr.  Van  Wouw  ’n  byna 
beangstigende  oplettingsvermoë  besit.  Vir  sommige  van 
ons,  altans,  is  egter  die  kafferstudies  wat  nie  so  natuur' 
trou  is  en  wat  nie  so  ’n  werklike  navolging  van  die 

natuur  is  nie,  van  groter  en  meer  waarde.  Wonderlik 
is  die  Slapende  Kaífer,  eenvoudig  maar  trots  in  die 
onbewuste  bewustheid  van  die  skoonheid  van  sy 
liggaam. 

Daar  is  die  ou  kafferopperhoofde,  sommige  wat  soos 
Romeinse  Senatore  daaruit  sien.  Maar  oral  vind  ons 
die  eenvoud  en  die  troue  nabootsing  van  die  natuur, 
’n  liefde  van  die  kunstenaar  nie  alleen  vir  sy  onderwerp 
wat  hy  behandel  nie,  maar  ook  vir  die  materiaal  waarin 
hy  werk,  selfs  in  ’n  werk  soos  die  Boesman  op  die 
Oorlogspad. 

Mooi  in  sy  eenvoud,  nog  mooier  in  die  simbool  is 
die  monument  wat  Anton  van  Wouw  vir  die  Betjoeanas 
vir  hulle  gestorwe  koning  Khama  moes  oprig,  en  hier 
het  Anton  van  Wouw  saamgewerk  met  Gordon  Leith, 
wat  die  argitektoniese  gedeelte  van  die  monument 
gemaak  het.  Anton  van  Wouw  se  werk  is  die  pragtige 
bokkie  wat  die  gees  van  die  oorlede  opperhoof  voorstel. 
So  ’n  monument  spreek  in  sy  eenvoudige  simbohek 
nie  alleen  tot  die  stamonderdane  van  die  koning  nie, 
maar  ook  tot  die  Europeane.  En  ons  mag  hierdie  bokkie 
as  die  kensketsende  teken  aanneem  van  al  die  kaffer' 

werke  van  Anton  van  Wouw.  Eenvoudig  in  sy 
onskuld,  die  primitiviteit  van  die  swart  rasse  in  Suid' 
Afrika,  maar  tegelykertyd  die  mooi  vorm  wat  iedere 
welgeboude  Kaffer  kenmerk. 

Hierdie  klas  van  werk  van  Anton  van  Wouw  het 
hom  nie  alleen  in  Suid-Afrika  bekend  gemaak  nie,  maar 
ook  in  baie  lande  oorsee.  En  dit  is  hierdie  werk  wat 
dan  ook  selfs,  wonder  bo  wonder,  deur  die  Suid' 
Afrikaanse  museums  opgekoop  word,  en  dit  is  hierdie 
werk  wat  ook  in  private  huise  graag  aangeskaf  word. 

Maar  dit  is  tog  opvallend  dat,  hoe  ons  kunstenaar 
afwyk  van  sy  eerste  groot  werk,  of  hy  nou  beeldjies 
maak  aan  die  Standaardbank  in  Pretoria,  of  hy  klokke 
maak  aan  die  Hoofposkantoor  in  Pretoria,  Leeukoppe 
vir  die  Uniegebou,  ’n  uil  op  ’n  huis,  of  hy  besigheids- 
geboue  in  Johannesburg  dekoreer,  werk  doen  vir  die 
Randklub  in  Johannesburg,  of  hy  „Flappers,”  Lehman 
of  ander  portraiteer,  hy  keer  tog  terug  tot  die  Afrikaan' 
se  volk  en  gewoonlik  tot  sy  groot  tragedie:  die  vryheid 
en  die  verwerkliking  daarvan,  of  die  droefheid  oor  die 
verhes  daarvan. 

„Slegte  Nuus”  heet  een  van  die  fantasiegroepe  van 

Anton  van  Wouw.  Twee  Boerefigure  buitekant  op 
die  vlaktes  in  egte  burgerdrag,  met  gewere  nog  byder- 
hand,  ontvang  die  nuus  dat  weer  ’n  groot  slag  gelewer 
is  en  die  Boere  verslaan  —  slegte  nuus.  Die  onafhank- 
hkheid  van  die  land  is  verlore,  en  moedeloos  laat  die 
burgers  die  gewere  val;  alle  hoop  op  ’n  verdere  toekoms 
is  verlore.  Dit  is  nie  die  moeite  werd  om  verder  te  stry 
nie.  Maar  een  burger  is  tog  nog  vasberade  om  verder 
te  stry,  nieteenstaande  die  slegte  nuus.  Nieteenstaande 
die  boeremag  oorwonne  is,  en  ’n  groot  held  miskien 
gevalle.  En  so  wys  Anton  van  Wouw  met  sy  volle 
krag  altyd  voorwaarts  na  ’n  nuwe  ideaal  vir  die  Afri- 
kanervolk. 

Vir  hierdie  werke  van  Van  Wouw  moet  ons  hom 
beskou  as  een  van  ons  grootste  helde,  moet  ons  hom 
vereer  as  een  van  die  brengers  van  ’n  nuwe  toekoms 
vir  ons  volk. 

Die  Boerenooientjie  mag  byna  as  teenhanger  van 
laasgenoemde  werk  geld.  Waar  die  twee  burgers  die 
man  in  sy  strewe  in  Suid-Afrika  voorstel,  so  is  die 
Boerenooientjie  ’n  samevatting  van  die  adel  en  die 
mooie  in  die  Afrikaanse  jong  meisie.  Geen  wonder  ook 

dat  juis  van  hierdie  werk  reeds  ’n  twintig  eksemplare  oor 
die  lengte  en  breedte  van  Suid'Afrika  versprei  is  nie, 
en  dat  menigeen  tot  eenvoud  en  tot  verinnerliking  deur 
hierdie  werk  aangespoor  word. 

Ons  vereer  persone  wat  nuwe  insigte  ontdek  en  ons 
ken  hulle  doktersgrade  toe  aan  ons  universiteite,  maar 
iemand  wat  soveel  gedaan  het  en  so  opreg  uit  sy  hart 
gespreek  het,  wat  hom  so  ’n  groot  volksman  getoon 
het,  verdien  voorwaar  ook  ’n  publieke  erkenning  van 
die  Afrikanervolk. 

In  Pretoria  is  ’n  nuwe  universiteit  ontstaan  met  ’n 
nuwe  gees  en  hoë  verwagtings:  of  nie  juis  hierdie  univer- 
siteit  dit  goed  sal  dink  om  mnr.  Van  Wouw  op  een 
of  ander  manier  te  vereer  nie? 

U  mag  beweer  dat  Anton  van  Wouw  geen  groot 
skepper  is  van  gedagtes  nie,  dat  sy  werke  miskien  fan- 
tasie  ontbreek,  dat  sy  opvatting  van  skoonheid  afwyk 
van  die  vandag-erkende,  dat  sy  tegniek  konserwatief 
is  en  nog  meer  sy  opvatting  van  kuns,  dat  sy  afkeer 
van  alles  wat  modern  is,  om  die  minste  te  se,  komies  is. 
En  u  mag  reg  wees  of  verkeerd,  maar  u  sal  moet  erken, 
soos  reeds  aangehaal,  dat  ons  hier  met  ’n  buitegewone 

persoon  te  doen  het,  ’n  persoon  wat  van  buite  gekom 
het  en  hom  so  vereenselwig  het  met  ’n  jong  opkomende 
volk,  wat  nog  onbewus  van  homself  was  maar  wat  hy 
gehelp  het  om  bewus  te  word.  Bewus  van  sy  verlede, 
bewus  van  sy  groot  toekoms.  Onder  al  die  helde  wat 
Anton  van  Wouw  geskep  het  staan  daar  ’n  groot  held 
tussen  hulle,  fier  en  trots,  ’n  groot  inspirasie  vir  iedere 
jong  man  in  Suid-Afrika,  staan  Anton  van  Wouw  self. 

Mag  Suid'Afrika  met  eerbied  tot  hierdie  kunstenaar 
kom  en  mag  ons  ons  dankbaarheid  aan  hierdie  groot 
leier  nog  voor  sy  dood  opreg  en  uitbundig  vertoon. 

